Sumnja da je ovo opomena zbog njegovog aktivizma; foto: D. O.

Automobil poznatog aleksinačkog aktiviste, novinara i stomatologa Dušana Ostojića noćas je izgoreo. On sumnja da mu je požar podmetnut zbog nedavne borbe protiv seče drvoreda u Aleksincu.

"Ševrlot kalos" goreo je noćas oko 1 sat posle ponoći ispred zgrade u kojoj Ostojić živi. Kaže da je procenjena šteta oko 200.000 dinara, ali da auto više ne može da koristi. Auto je skoro potpuno izgoreo; foto: D. O.

Ubačen je unutra, po nekim nezvaničnim informacijama, koktel benzina i još nečega, u unutrašnjosti je sve izgorelo. Ja sumnjam da se to dogodilo zbog mog pisanja i aktivizma vezano za seču drvoreda i uređivanje lokalnih portala. Ja nemam nikakve neprijatelje. Ja sam stomatolog po obrazovanju, nemam nikakve kriminalne poslove, tako da samo na to sumnjam, ali to je teško dokazati - priča Ostojić.

Iako ne sumnja ni na koga konkretno, misli da je požar podmetnuo neko ko je imao interes da se ne pokrene kampanja protiv seče drvoreda u Aleksincu, koju je Ostojić vodio sa građanima. Zatečen je i uplašen za svoju porodicu, kaže, ali veruje da će policija da pronađe počinioca. Procenjena šteta je oko 200.000 dinara; foto: D. O.

Ostojić kaže da su policija i vatrogasci noćas obezbedili lice mesta i da su forenzičari bili na terenu.

U policiji kažu da su po prijavi požara u 00:25 odmah izašli na mesto događaja, kao i da u požaru niko nije povređen.

Obavešteno je Osnovno javno tužilaštvo u Aleksincu po čijem nalogu policija intenzivno radi na rasvetljavanju svih činjenica i okolnosti ovog događaja - dodaju u policiji.

Kažu da su vatru ugasili pripadnici vatrogasno-spasilačkog odeljenja iz Aleksinca.